TRADIZZJONI VERSU L-ĠDID Jikteb l-MEP Alfred Sant F'kull żmien iqum il-konfront bejn drawwiet qodma u dawk li jekk mhux ġodda, jkunu drawwiet li qed isiru differenti minn tas-soltu. Il-konfront ta' spiss jinħass bħala tensjoni bejn it-tradizzjonali u l-"ġdid" jew bħala konfront bejn il-ġenerazzjonijiet. Minn fost l-organiżmi ħajjin, il-bniedem li jgħaddi minn dan it-taqlib. Annimali oħra, anke dawk qribu fis-siġra tal-iżvilupp, jibqgħu bl-istess drawwiet għal ġenerazzjonijiet twal. Jibdluhom l-aktar bħala tweġiba għal bidliet fl-ambjent fejn jgħixu. X'aktarx li meta l-bniedem żviluppa ħajja soċjali komplikata u mbagħad is-sengħa tal-kelma, ikkundanna ruħu għal konfronti dejjem għaddejja bejn it-tradizzjonali u l-ġdid. Imma hi kundanna jew bil-maqlub, triq li żgurat li l-bnedmin jibqgħu minn fuq, kif ukoll li jibqgħu isaħħu l-potenzjal tagħhom għal ħajja aħjar? Mingħajr il-pika bejn it-tradizzjoni u l-ġdid, is-soċjetà umana x'aktarx tispiċċa staġnata jekk mhux bla futur. Li jkun hemm rata minima ta' taxxa mal-pajjiżi fuq il-profitti li jagħmlu l-kumpaniji tista' tidher bħala miżura serja u qawwija kontra l-evażjoni tat-taxxa. Qed titpoġġa bħala miżura kontra l-kompetizzjoni fuq it-taxxi li pajjiżi jissettjaw b'rati differenti hekk li kulħadd jispiċċa b'dannu. Għalkemm maġġoranza ta' fehmiet fis-sanedrin finanzjarju tal-punent jidher li issa qed jaqbel ma' dawn it-teżijiet, xorta d-dilemmi li l-miżura toħloq ma jistgħux jinħbew għal kollox. Bħal pereżempju: Se ġġib magħha sitwazzjoni fejn kulħadd ikollu jsegwi l-eżempju ta' pajjiż bħal Franza, fejn l-ispiża tal-gvern bħala proporzjon tal-ekonomija nazzjonali baqgħet tielgħa, u bl-istess mod, il-piż tat-taxxi? Jew: Se tkompli żżid fil-ħolqien ta' inugwaljanzi bejn is-sud u nord – bejn iċ-ċentru u l-periferija – tal-Ewropa għax tnaqqas il-modi kif żoni li huma anqas avvanzati jistgħu jikkompetu? Hi problema fis-soċjetà tagħna (diġà ktibt dwarha qabel) li fit-tmexxija… anke ordinarja… soċjali u ekonomika nżommu wisq affarijiet moħbija. Jew jekk mhux moħbija, merfugħa biex ftit nies jikkonsultawhom. Jidhirli li l-aktar tmexxija effettiva hi waħda "miftuħa" – fis-sens li dawk kollha li jipparteċipaw fi proġett, ikunu jafu tajjeb xinhu jagħmel ħaddieħor fuq l-istess proġett u kif is-sehem ta' kull wieħed u waħda jorbot ma' tal-bqija. B'hekk kulħadd jista' jiġbed mal-istess linja, skont il-pożizzjoni li jkun fiha u jikkollabora b'mod informat u intelliġenti mal-bqija. Mentri li l-mudell li ta' spiss jintuża hu wieħed ibbażat fuq li kulħadd ikun jaf dak li jkollu bżonn ikun jaf – ħafna drabi imkejjel bl-aktar mod minimu. Għal ħidmiet skabrużi jew sigrieta, dan il-metodu forsi jagħmel sens. Mhux għal proġetti ta' siwi u importanza wiesgħa.